Úradný vestník L 087 , 21/03/1998 S. 0017 - 0021



Rokovací poriadok Rady pre spoluprácu medzi Európskymi spoločenstvami a ich členskými štátmi na jednej strane a Ruskou federáciou na strane druhej, ustanovený 27. januára 1998 (98/228/ES) RADA PRE SPOLUPRÁCU, so zreteľom na Dohodu o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Ruskou federáciou na strane druhej podpísanú na Korfu 24. júna 1994, ďalej len "dohoda", a najmä na jej články 90 až 93, [1] so zreteľom na protokol k dohode podpísaný v Bruseli 21. mája 1997, keďže dohoda vstúpila do platnosti 1. decembra 1997, USTANOVILA TENTO ROKOVACÍ PORIADOK: Článok 1 Predsedníctvo Rade pre spoluprácu predsedá alternatívne počas 12-mesačného obdobia člen Rady Európskej únie, v mene spoločenstiev a ich členských štátov, a člen vlády Ruskej federácie. Prvé obdobie sa však začína dňom prvého zasadnutia Rady pre spoluprácu a končí sa 31. decembra toho istého roku. Článok 2 Zasadnutia Rada pre spoluprácu pravidelne zasadá na ministerskej úrovni raz za rok. Na žiadosť ktorejkoľvek strany sa môžu uskutočňovať mimoriadne zasadnutia Rady pre spoluprácu, ak s tým strany súhlasia. Zasadnutia Rady pre spoluprácu, ako to odsúhlasili strany, spoločne zvolávajú tajomníci. Článok 3 Členovia a ich zástupcovia v Rade pre spoluprácu Členov Rady pre spoluprácu definovaných v článku 91 dohody môže zastupovať určený minister alebo úradník, v prípade, že existujú prekážky v ich účasti. Úradník by mal bežne byť vedúcim misie Ruskej federácie pri Európskych spoločenstvách alebo vedúcim stáleho zastúpenia v EÚ alebo vyšší úradník. Vo všetkých ostatných prípadoch oznámi člen, ktorý si želá byť zastupovaný, predsedovi meno svojho zástupcu pred zasadnutím, na ktorom má byť zastupovaný. Zástupca člena Rady pre spoluprácu vykonáva všetky práva daného člena. Článok 4 Delegácie Členov Rady pre spoluprácu môžu sprevádzať úradníci. Pred každým zasadnutím je predseda informovaný o zamýšľanom zložení a o vedúcom delegácie každej strany. Rada pre spoluprácu môže prizvať iné osoby, aby sa zúčastnili jej zasadnutia s cieľom poskytnúť informácie o konkrétnych otázkach. Článok 5 Sekretariát Úradník Generálneho sekretariátu Rady Európskej únie a úradník určený Ruskou federáciou spoločne vykonávajú funkciu tajomníkov Rady pre spoluprácu. Článok 6 Dokumenty Ak rokovania Rady pre spoluprácu vychádzajú z písomných podporných materiálov, takéto dokumenty číslujú a distribuujú obaja tajomníci ako dokumenty Rady pre spoluprácu. Článok 7 Korešpondencia Všetka korešpondencia adresovaná Rade pre spoluprácu alebo predsedovi Rady pre spoluprácu sa predkladá obom tajomníkom Rady pre spoluprácu. Obaja tajomníci zabezpečia, aby sa korešpondencia zasielala predsedovi Rady pre spoluprácu a aby sa prípadne distribuovala ako dokumenty uvedené v článku 6 ostatným členom Rady pre spoluprácu. Distribuovaná korešpondencia sa zasiela Generálnemu sekretariátu Komisie, stálym zastúpeniam členských štátov EÚ a misii Ruskej federácie v Bruseli. Oznámenia od predsedu Rady pre spoluprácu zasiela príjemcom príslušný tajomník a prípadne sa distribuujú ako dokumenty uvedené v článku 6 aj ostatným členom Rady pre spoluprácu na adresy označené v predchádzajúcom odseku. Článok 8 Program zasadnutí 1. Predbežný program každého zasadnutia odsúhlasia obe strany. Príslušný tajomník ho zasiela na adresy uvedené v článku 7 najneskôr do 15 dní pred začiatkom zasadnutia. Predbežný program obsahuje položky, pre ktoré bola jednému z dvoch tajomníkov doručená žiadosť o zaradenie do programu najneskôr 21 dní pred začiatkom zasadnutia, pričom sa do predbežného programu zaradia len tie položky, pre ktoré bola podporná dokumentácia doručená tajomníkom najneskôr v deň odoslania programu. Program prijme Rada pre spoluprácu na začiatku každého zasadnutia. Položka, ktorá nie je zahrnutá do predbežného programu, sa môže zahrnúť do programu len v prípade súhlasu oboch strán. 2. Po dohode obidvoch strán sa lehoty uvedené v odseku 1 môžu skrátiť tak, aby boli zohľadnené požiadavky jednotlivého prípadu. Článok 9 Zápisnica Návrh zápisnice z každého zasadnutia vypracujú tajomníci spoločne v dvoch autentických vyhotoveniach. Zápisnica v zásade označuje pre každú položku v programe: - dokumentáciu predloženú Rade pre spoluprácu, - vyhlásenia, ktorých zaradenie si vyžiadal člen Rady pre spoluprácu, - uskutočnené odporúčania, odsúhlasené vyhlásenia a prijaté závery o osobitných položkách. Zápisnica taktiež obsahuje zoznam členov Rady pre spoluprácu alebo ich zástupcov, ktorí sa zúčastnili zasadnutia. Návrh zápisnice sa predkladá najneskôr jeden mesiac po každom zasadnutí Rady pre spoluprácu na schválenie. Po jeho schválení obaja tajomníci podpíšu dve autentické vyhotovenia zápisnice a obe strany ich založia medzi svoje dokumenty. Kópia zápisnice sa zasiela na adresy uvedené v článku 7. Článok 10 Odporúčania 1. Rada pre spoluprácu uskutoční svoje odporúčania formou spoločnej dohody medzi stranami. Počas obdobia medzi zasadnutiami môže Rada pre spoluprácu uskutočniť odporúčania alebo schváliť zápisnicu písomným postupom, ak sa tak strany dohodli. Písomný postup pozostáva z úradnej výmeny listov medzi dvoma tajomníkmi, ktorí konajú v zmysle dohody strán. 2. Odporúčania Rady pre spoluprácu v zmysle článku 90 dohody sa nazvú "odporúčanie", za čím nasleduje poradové číslo, dátum ich prijatia a všeobecný opis ich predmetu. Odporúčania Rady pre spoluprácu overia obaja tajomníci a dve autentické vyhotovenia podpíšu vedúci delegácie oboch strán. Odporúčania sa zasielajú na každú adresu uvedenú v článku 7 ako dokumentácia Rady pre spoluprácu. Článok 11 Publicita Pokiaľ nie je dohodnuté inak, zasadnutia Rady pre spoluprácu nie sú verejné. Každá strana môže rozhodnúť o uverejnení odporúčaní Rady pre spoluprácu v jej príslušnej úradnej publikácii. Článok 12 Jazyky Úradnými jazykmi Rady pre spoluprácu sú úradné jazyky strán. Rada pre spoluprácu bežne zakladá svoje rokovania o dokumentácii pripravenej v týchto jazykoch. Článok 13 Výdavky Európske spoločenstvá a Ruská federácia znášajú samostatne svoje výdavky, ktoré im vznikli na základe ich účasti na zasadnutiach Rady pre spoluprácu, vzhľadom na zamestnancov, cestovné a stravné výdavky a poštové a telekomunikačné výdavky. Výdavky spojené s tlmočením na zasadnutiach a prekladaním dokumentov znášajú Európske spoločenstvá, s výnimkou výdavkov, ktoré súvisia s tlmočením alebo prekladaním z jedného úradného jazyka Európskych spoločenstiev do ruštiny, ktoré znáša Ruská federácia. Ostatné výdavky spojené s organizáciou materiálov na zasadnutia, vrátane výdavkov, ktoré súvisia s rozmnožením týchto dokumentov distribuovaných na zasadnutiach, znáša strana, ktorá je hostiteľom zasadnutia. Článok 14 Výbor pre spoluprácu 1. Výbor pre spoluprácu sa týmto ustanovuje v súlade s článkom 92 dohody s cieľom pomáhať Rade pre spoluprácu pri plnení jej povinností. Skladá sa zo zástupcov Komisie Európskych spoločenstiev a zo zástupcov členov Rady Európskej únie na jednej strane a zástupcov vlády Ruskej federácie na strane druhej, obyčajne na úrovni vyšších štátnych úradníkov. 2. Výbor pre spoluprácu pripravuje zasadnutia a rokovania Rady pre spoluprácu, prípadne monitoruje vykonávanie odporúčaní Rady pre spoluprácu a vo všeobecnosti zabezpečuje kontinuitu partnerstva a riadne fungovanie dohody. Predkladá Rade pre spoluprácu všetky návrhy alebo koncepty odporúčaní na prijatie. 3. Porady uvedené v článkoch 16, 17 a 53, ako v prílohe 2 dohody sa uskutočňujú vo Výbore pre spoluprácu. Porady môžu pokračovať v Rade pre spoluprácu, ak s tým strany súhlasia. 4. Rokovací poriadok Výboru pre spoluprácu je priložený k tomuto rokovaciemu poriadku. [1] Ú. v. ES L 327, 28.11.1997, s. 1. -------------------------------------------------- PRÍLOHA ROKOVACÍ PORIADOK VÝBOR PRE SPOLUPRÁCU Článok 1 Predsedníctvo Výboru pre spoluprácu predsedá alternatívne počas 12-mesačného obdobia zástupca Komisie Európskych spoločenstiev, v mene spoločenstiev a ich členských štátov, a zástupca vlády Ruskej federácie. Prvé obdobie sa začína dňom prvého zasadnutia Rady pre spoluprácu a končí sa 31. decembra toho istého roku. Počas tohto obdobia a následne počas každého 12- mesačného obdobia predsedá Výboru pre spoluprácu strana, ktorá predsedá aj Rade pre spoluprácu. Článok 2 Zasadnutia Výbor pre spoluprácu zasadá raz za rok a podľa vzniknutých požiadaviek so súhlasom oboch strán. Každé zasadnutie Výboru pre spoluprácu sa uskutočňuje na mieste a v čase odsúhlasenom oboma stranami Zasadnutia Výboru pre spoluprácu spoločne zvolávajú obaja tajomníci. Článok 3 Delegácie Pred každým zasadnutím je predseda informovaný o zamýšľanom zložení delegácie každej strany. Článok 4 Sekretariát Úradník Komisie Európskych spoločenstiev a úradník vlády Ruskej federácie spoločne vykonávajú funkciu tajomníkov Výboru pre spoluprácu. Všetky oznámenia predsedovi Výboru pre spoluprácu i oznámenia od neho stanovené v tejto prílohe sa zasielajú tajomníkom Výboru pre spoluprácu a tajomníkom Rady pre spoluprácu a predsedovi Rady pre spoluprácu. Článok 5 Publicita Pokiaľ nie je dohodnuté inak, zasadnutia Výboru pre spoluprácu nie sú verejné. Článok 6 Program zasadnutí 1. Predbežný program každého zasadnutia vypracujú tajomníci Výboru pre spoluprácu. Zasiela sa na adresy uvedené v článku 4 najneskôr 15 dní pred začiatkom zasadnutia. Predbežný program obsahuje položky, pre ktoré bola predsedovi doručená žiadosť o zaradenie do programu najneskôr 21 dní pred začiatkom zasadnutia, pričom sa do predbežného programu len tie položky, pre ktoré bola podporná dokumentácia doručená tajomníkom najneskôr v deň odoslania programu. Program prijme Výbor pre spoluprácu na začiatku každého zasadnutia. Položka, ktorá nie je zahrnutá do predbežného programu, sa môže zahrnúť do programu v prípade súhlasu oboch strán. 2. Po dohode strán sa lehoty uvedené v odseku 1 môžu skrátiť tak, aby boli zohľadnené požiadavky jednotlivého prípadu. 3. Výbor pre spoluprácu môže požiadať odborníkov o účasť na zasadnutí, aby mohli poskytnúť informácie o konkrétnych otázkach. Článok 7 Zápisnica Zápisnica sa vypracováva z každého zasadnutia. Zápisnica obsahuje závery, ku ktorým dospel Výbor pre spoluprácu. Keď Výbor pre spoluprácu zápisnicu prijme, podpíšu ju predseda a tajomníci a každá strana ju založí medzi svoje dokumenty. Kópia zápisnice sa zasiela na každú z adries uvedené v článku 4 tejto prílohy. Článok 8 Odporúčania Výbor pre spoluprácu neuskutočňuje odporúčania, okrem mimoriadnych prípadov, kedy ho na to splnomocní Rada pre spoluprácu podľa článku 92.2 dohody. V takýchto prípadoch sa tieto akty nazvú "odporúčanie", za čím nasleduje poradové číslo, dátum ich prijatia a opis ich predmetu. Odporúčania sa uskutočňujú formou spoločnej dohody medzi stranami. Odporúčania Výboru pre spoluprácu sa zasielajú na adresy uvedené v článku 4 tejto prílohy. Výbor pre spoluprácu môže rozhodnúť o uverejnení takýchto odporúčaní. Odporúčania Výboru pre spoluprácu podpisujú predseda a tajomníci. Článok 9 Výdavky Spoločenstvo a Ruská federácia znášajú samostatne svoje výdavky, ktoré im vznikli na základe ich účasti na zasadnutiach Výboru pre spoluprácu a jeho podvýborov a pracovných skupín, vzhľadom na zamestnancov, cestovné a stravné výdavky a poštové a telekomunikačné výdavky. Výdavky spojené s tlmočením na zasadnutiach a prekladaním dokumentov znášajú Európske spoločenstvá, s výnimkou výdavkov, ktoré súvisia s tlmočením alebo prekladaním z jedného z úradných jazykov Európskych spoločenstiev do ruštiny, ktoré znáša Ruská federácia. Ostatné výdavky spojené s organizáciou materiálov na zasadnutia, vrátane výdavkov, ktoré súvisia s rozmnožením týchto dokumentov distribuovaných na zasadnutiach, znáša strana, ktorá je hostiteľom zasadnutia. Článok 10 Podvýbory a pracovné skupiny Výbor pre spoluprácu môže ustanoviť podvýbory a pracovné skupiny, aby mu pomáhali pri plnení jeho povinností. Tieto pracujú pod dohľadom Výboru pre spoluprácu, ktorý informujú o každom svojom zasadnutí. Podvýbory a pracovné skupiny neuskutočňujú odporúčania. Výbor pre spoluprácu môže upraviť pôsobnosť ktoréhokoľvek podvýboru alebo pracovnej skupiny, môže zrušiť ktorýkoľvek podvýbor alebo pracovnú skupinu alebo môže zriadiť ďalšie podvýbory alebo pracovné skupiny. --------------------------------------------------